Document ID: /roh_data/filtered/fineweb-2-filterrobots_roh.jsonl.gz/60933

Duas soluziuns paran il mument realisticas: importar dapli electricitad da l’ester u construir pliras ovras da gas.
Repower è in pionier svizzer en connex cun ovras da gas
La Repower è in pionier svizzer, sch’i sa tracta dad ovras modernas da gas. Avant 5 onns ha il concern grischun mess en funcziun in’ovra cumbinada da gas a Napoli.
La Repower è stada l’emprim concern svizzer che ha construì in’ovra cumbinada da gas moderna da quella grondezza.
L’ovra, che sa chatta a Teverola en vischinanza da Napoli, pudess furnir l’entir Grischun cun electricitad ed anc in terz dapli.
-
- Zoom
- Felix Vontobel, il vicedirectur da la Repower. (mad)
Ovra da gas da Repower a Teverola renda
Tenor Felix Vontobel, il vicedirectur da la Repower, renda l’ovra da gas a Teverola, entant ch’autras ovras da gas en Europa hajan problems. Teverola funcziuna, perquai che l’ovra vegnia duvrada per gulivar or la purschida d’electricitad en Italia.
Repower ha dublegià atgna producziun d’energia cun ovra a Teverola
La Repower è participada cun 61 % vi da l’ovra da gas a Teverola. 39 % tutgan ad in concern talian. Cun l’avertura da l’ovra il 2007, ha la Repower, da quest temp anc la Rezia Energia, dublegià cun in sfratg l’atgna producziun d’energia.
Repower cun know-how per l’entira Svizra
Quest know-how, ch’il concern grischun ha ramassà cun l’ovra da gas en Italia dal sid, pudess prest daventar interessant. L’ovra da Teverola correspunda tenor Felix Vontobel precis a quella grondezza che pudess prest esser necessaria en Svizra.
Ovras da gas na rendan il mument betg en Svizra
Il mument na rendess l’investiziun en in’ovra da gas en Svizra dentant betg. Quai en emprima lingia pervi da las reglas actualas en connex cun il CO2. E tiers vegna er anc il pretsch actual dal gas.
Sche las circumstanzas avessan insacura dad esser bunas en Svizra, ed il basegn dad ovras da gas cumbinadas saja anc adina avant maun, saja la Repower pronta, uschia Felix Vontobel.
(fa/tv/rtr)